b'\n_START_ARTICLE_\nCosac\n_START_SECTION_\nHabitatul\n_START_PARAGRAPH_\nTr\xc4\x83ie\xc8\x99te \xc3\xaen apele dulci \xc8\x99i u\xc8\x99or salmastre, stagnante sau lent curg\xc4\x83toare, cu funduri cu mult n\xc4\x83mol \xc8\x99i vegeta\xc8\x9bie abundent\xc4\x83 (mai ales \xc3\xaen stuf\xc4\x83ri\xc8\x99) \xc3\xaen cursurile inferioare ale r\xc3\xa2urilor, \xc3\xaen lacuri \xc8\x99i b\xc4\x83l\xc8\x9bi.\n_START_SECTION_\nDistribu\xc8\x9bia geografic\xc4\x83\n_START_PARAGRAPH_\nEste r\xc4\x83sp\xc3\xa2ndit \xc3\xaen r\xc3\xa2urile din Europa Central\xc4\x83 \xc8\x99i Europa de Est, care se vars\xc4\x83 \xc3\xaen Marea Nordului, Marea Baltic\xc4\x83, Marea Neagr\xc4\x83, Marea Azov \xc8\x99i Marea Caspic\xc4\x83. Arealul se \xc3\xaentinde de la Rin spre r\xc4\x83s\xc4\x83rit p\xc3\xa2n\xc4\x83 la Urali. \xc3\x8en Suedia \xc8\x99i Finlanda, numai la sud (Lacul Ladoga). \xc3\x8en Rom\xc3\xa2nia se \xc3\xaent\xc3\xa2lne\xc8\x99te \xc3\xaen Dun\xc4\x83re \xc8\x99i \xc3\xaen toate b\xc4\x83l\xc8\x9bile ei p\xc3\xa2n\xc4\x83 la mare; \xc3\xaen cursurile inferioare ale r\xc3\xa2urilor Mure\xc8\x99, Olt, Tisa, Some\xc8\x99, Cri\xc8\x99, Timi\xc8\x99.\n_START_SECTION_\nComportamentul\n_START_PARAGRAPH_\nEste un pe\xc8\x99te gregar (tr\xc4\x83ie\xc8\x99te \xc3\xaen c\xc3\xa2rduri) \xc3\xaen Europa de Nord \xc8\x99i \xc3\xaen partea de est a arealului, iar \xc3\xaen Europa Central\xc4\x83 are o densitate numeric\xc4\x83 sc\xc4\x83zut\xc4\x83 a popula\xc8\x9biei care nu permite constituirea de c\xc3\xa2rduri. \xc3\x8en timpul iernii caut\xc4\x83 ad\xc3\xa2ncimi mai mari unde r\xc4\x83m\xc3\xa2ne \xc3\xaen stare latent\xc4\x83 \xc8\x99i nu se hr\xc4\x83ne\xc8\x99te.\n_START_SECTION_\nDescriere\n_START_PARAGRAPH_\nAre o lungime de 20\xe2\x80\x9330\xc2\xa0cm, rar atinge 45\xc2\xa0cm; \xc3\xaen acest caz, c\xc3\xa2nt\xc4\x83re\xc8\x99te cel mult 2\xc2\xa0kg. Poate tr\xc4\x83i p\xc3\xa2n\xc4\x83 la 19 ani. Corpul este alungit, puternic comprimat lateral \xc8\x99i acoperit cu solzi caduci mici (mai mici dec\xc3\xa2t la pl\xc4\x83tic\xc4\x83 \xc8\x99i ochean\xc4\x83). Capul este mic, cu fruntea bombat\xc4\x83, botul scurt \xc8\x99i ascu\xc8\x9bit. Gura nu prea mare este terminal\xc4\x83, oblic\xc4\x83 \xc8\x99i u\xc8\x99or \xc3\xaendreptat\xc4\x83 \xc3\xaen sus. Ochii sunt mari, diametrul lor egal cu lungimea botului, de aceea, cosacul t\xc3\xa2n\xc4\x83r este numit de c\xc4\x83tre pescari \xe2\x80\x9ecosac caraghios\xe2\x80\x9d (cu ochi mari, negri). \xc3\x8enot\xc4\x83toarea dorsal\xc4\x83 este scurt\xc4\x83 \xc8\x99i \xc3\xaenalt\xc4\x83, a\xc8\x99ezat\xc4\x83 mult \xc3\xaen urma \xc3\xaenot\xc4\x83toarelor ventrale. \xc3\x8enot\xc4\x83toarea anal\xc4\x83 este foarte lung\xc4\x83 \xc8\x99i \xc3\xaencepe cam sub jum\xc4\x83tatea \xc3\xaenot\xc4\x83toarei dorsale, \xc3\xaentinz\xc3\xa2ndu-se aproape p\xc3\xa2n\xc4\x83 la inser\xc8\x9bia \xc3\xaenot\xc4\x83toarei caudale. \xc3\x8enot\xc4\x83toarea caudala ad\xc3\xa2nc bifurcat\xc4\x83, cu lobul inferior mai lung ca cel superior. \xc3\x8enot\xc4\x83toarele pectoralele, culcate, se \xc3\xaentind p\xc3\xa2n\xc4\x83 dincolo de baza \xc3\xaenot\xc4\x83toarelor ventrale.\n_START_SECTION_\nColora\xc8\x9bia\n_START_PARAGRAPH_\nSpatele este albastru, cu reflexe verzui; flancurile \xc8\x99i abdomenul sunt albe-argintii, cu slabe reflexe g\xc4\x83lbui sau ro\xc8\x99cate. \xc3\x8enot\xc4\x83toarele neperechi sunt cenu\xc8\x99ii, cu marginile \xc3\xaentunecate, iar cele perechi sunt g\xc4\x83lbui, \xc3\xaentunecate la capete.\n_START_SECTION_\nHrana\n_START_PARAGRAPH_\nSe hr\xc4\x83ne\xc8\x99te \xc3\xaen principal cu zooplancton, dar \xc8\x99i cu insecte acvatice, larve de insecte, crustacee, molu\xc8\x99te, viermi, detritus organic, alge \xc8\x99i alte materii vegetale.\n_START_SECTION_\nReproducerea\n_START_PARAGRAPH_\nDepunerea icrelor are loc \xc3\xaen apele de mic\xc4\x83 ad\xc3\xa2ncime bogate \xc3\xaen vegeta\xc8\x9bie submers\xc4\x83. Perioada de depunere a icrelor variaz\xc4\x83 \xc3\xaen func\xc8\x9bie de latitudine \xc8\x99i de condi\xc8\x9biile de mediu din cursul anului; \xc3\xaen general, are loc prim\xc4\x83var\xc4\x83, la temperaturi ale apei nu mai mici de 8\xc2\xb0C. \xc3\x8en bazinul M\xc4\x83rii Baltice depun icrele \xc3\xaentre mijlocul lunii martie \xc8\x99i mai, \xc3\xaen Delta Volgei din mai p\xc3\xa2n\xc4\x83 \xc3\xaen iunie. \xc3\x8en Rom\xc3\xa2nia \xc3\xaen cursul inferior al Dun\xc4\x83rii depun icrele \xc3\xaen martie-aprilie, la o temperatura optim\xc4\x83 a apei \xc3\xaentre 8\xc2\xb0 \xc8\x99i 12\xc2\xb0. Fiecare femel\xc4\x83 depune 4.200-25.400 icre pe vegeta\xc8\x9bia acvatic\xc4\x83. Icrele sunt galbene \xc8\x99i cleioase, cu un diametru de 1,3-1,5\xc2\xa0mm. Ecloziunea are loc dup\xc4\x83 12 zile.\n_START_SECTION_\nImportan\xc8\x9ba economic\xc4\x83\n_START_PARAGRAPH_\nAre valoare economic\xc4\x83 redus\xc4\x83, se pescuie\xc8\x99te \xc3\xaen cantit\xc4\x83\xc8\x9bi mici, c\xc4\x83ci nici nu este prea frecvent. Carnea cosacului este de calitate inferioar\xc4\x83. Se consum\xc4\x83 mai mult s\xc4\x83rat.'